

2

[image: Zenklas_j]

VALSTYBĖS ĮMONĖS „REGITRA“
GENERALINIS DIREKTORIUS

ĮSAKYMAS
DĖL VALSTYBĖS ĮMONĖS „REGITRA“ GENERALINIO DIREKTORIAUS 2020 M. VASARIO 4 D. ĮSAKYMO NR. (1.1E)-1V-47 „DĖL REGISTRAVIMOSI LAIKYTI EGZAMINĄ TVARKOS APRAŠO PATVIRTINIMO” PAKEITIMO

2022 m. lapkričio 29 d. Nr. 1V-167
Vilnius

1.	Pakeičiu Registravimosi laikyti egzaminą tvarkos aprašą, patvirtintą valstybės įmonės „Regitra“ generalinio direktoriaus 2020 m. vasario 4 d. įsakymu Nr. (1.1E)-1V-47 „Dėl Registravimosi laikyti egzaminą tvarkos aprašo patvirtinimo“:
1.1.	Pakeičiu 18 punktą ir jį išdėstau taip:
„18. Egzaminuojamieji registruotis į praktikos egzaminą gali, jeigu išlaikyto teorijos egzamino rezultatas galioja arba jeigu teorijos egzamino laikyti nereikia Motorinių transporto priemonių vairuotojų egzaminavimo sąlygų ir tvarkos aprašo, patvirtinto Lietuvos Respublikos vidaus reikalų ministro 2008 m. rugsėjo 10 d. įsakymu Nr. 1V-329 „Dėl Motorinių transporto priemonių vairuotojų egzaminavimo sąlygų ir tvarkos aprašo patvirtinimo“ (toliau – Egzaminavimo tvarkos aprašas), 7 punkte nurodytais atvejais.“
1.2.	Pripažįstu netekusiu galios 28 punktą.
1.3.	Pakeičiu 29 punktą ir jį išdėstau taip:
„29. Egzaminuojamiesiems, kurie nustatytu laiku neatvyko į praktikos egzaminą neatšaukę šio egzamino registracijos, taip pat atšaukusiems registraciją arba keičiantiems egzamino datą ir (ar) laiką likus mažiau negu 24 valandoms iki praktikos egzamino pradžios, leidžiama pakartotinai registruotis laikyti praktikos egzaminą, kuris vyks ne anksčiau kaip po 30 kalendorinių dienų nuo rezervuoto egzamino dienos, išskyrus Aprašo 31 punkte nustatytą išimtį. Nustatytu laiku neatvykusiu į praktikos egzaminą taip pat laikomas asmuo:
29.1. kuriam VĮ „Regitra“ įgalioto darbuotojo sprendimu neleista laikyti egzamino;
29.2. kuris iki praktikos egzamino pradžios nepasirūpino tinkamos transporto priemonės pateikimu, kaip nurodyta Egzaminavimo tvarkos aprašo 29 punkte ir Egzaminavimo tvarkos aprašo 3 priede;
29.3. kuris atvyko į praktikos egzaminą nepasiruošęs jam pagal Egzaminavimo tvarkos aprašo 32 punkte išvardintus reikalavimus;
29.4. kuris nustatytu laiku atvyko į praktikos egzaminą, bet iki praktikos egzamino pradžios atsisakė jį laikyti;
29.5. kuris nustatytu laiku atvyko į praktikos egzaminą be vertėjo, jeigu reikalinga kita egzamino kalba negu lietuvių;
29.6. kuris nustatytu laiku atvyko į praktikos egzaminą, tačiau registruodamasis nurodė ne tą TP kategoriją (-as) ir (arba) ne tą pavarų dėžės tipą;
29.7. kuris nustatytu laiku atvyko į praktikos egzaminą neblaivus arba apsvaigęs nuo psichiką veikiančių medžiagų.“
2.	Pavedu:
2.1.	valstybės įmonės „Regitra“ (toliau – Įmonė) Egzaminavimo ir vairuotojo pažymėjimų išdavimo skyriui su šiuo įsakymu supažindinti Įmonės Klientų aptarnavimo skyriaus ir filialų vadovus, Korupcijos prevencijos (atitikties) pareigūną bei pavaldžius darbuotojus;
2.2.	Įmonės Klientų aptarnavimo skyriaus ir filialų vadovams su šiuo įsakymu supažindinti pavaldžius darbuotojus.
3.	Nustatau, kad:
3.1.	šis įsakymas skelbiamas Teisės aktų registre ir valstybės įmonės „Regitra“ internetiniame puslapyje;
3.2.	šis įsakymas įsigalioja 2022 m. gruodžio 1 d.

